CYRILLO-METHODIAN PAPERS :. ZESZYTY CYRYLO-METODIAŃSKIE :. 12/2023 


ВАРИАЦИИ ВЪРХУ МЕЖДУВОЕННАТА 
БЪЛГАРСКА ЛИТЕРАТУРА 


KRISTIYAN УАМЕУ 


Sofia University of St. Kliment Ohridski 


VARIATIONS ON BULGARIAN INTERWAR LITERATURE. A review of two monographs on 
Bulgarian literature of the 1920s and 1930s: Stoyanova, Nadezhda. Adornments and Grimaces. 
Fashion and Modernity in Bulgarian Literature of the 1920s and 1930s. Sofia: Paradigma, 2022, 378 pp. 
[In Bulgarian: Стоянова, Надежда. Украси и гримаси. Мода и модерност в българската 

Междувоенното двадесетилетие е сред най-динамичните и наситени откъм събитийност 
литературноисторически периоди. Хетерогенността на процесите, манифестният харак- 
тер на художествените търсения и синхронизирането на славянските литератури с общо- 
европейските културни процеси пораждат разнообразна продукция, която се радва на 
огромен интерес от страна на изследователите от последните десетилетия. Макар че 
канонът на междувоенната литература изглежда утвърден и анализиран, литературата 
между двете световни войни продължава да предлага интерпретативни предизвикателства 
и възможности за нови прочити на познати и второстепенни автори, на популярни и 
високи художествени практики през оптиката на различни (и все по-интердисципли- 


нарни) прочити. 

През 2022 г. бяха публикувани две монографии за междувоенната литература на 
авторки, свързани със Софийския университет, в които те предлагат оригинални подстъпи 
към осмислянето на времето между големите войни от първата половина на миналия век. 
Украси и гримаси на Надежда Стоянова и Поетика на пътя на Мария Русева могат да бъдат 
мислени и като вариации по общи теми, но не поради припокриване на изследователските 
обекти, ав смисъла на продуктивен диалог и боравене с ключови за епохата топоси, темии 
автори, както и теоретизации за същността на модерността. Читателят на двете изследва- 
ния може да обгледа двадесетилетието през призмата на напрежението между високо и 
ниско, свое и чуждо, популярно и елитарно и така да забележи травматичното и ведрото 
лице на българския човек от епохата. В средоточието между тези теми се крие и общото за 
двете монографии. 

Освен време на идеологии, травматична памет за приключилия и предусещания за 
наближаващия конфликт, 20-те и 30-те години на ХХ в. са период на динамика, на любо- 
питство и отвореност към чуждото и новото. Популярните туристически дестинации, 
чувствителността към модното и модерното, доминацията на градското пространство и 
развлекателната култура са същностна част от изкуството на джазовата епоха. В двете 
монографии могат да се отбележат три ключови, общи и за двете авторки теми, които 
позволяват техния паралелен прочит. Първата тема, около която се сближават книгите на 
Н. Стоянова и М. Русева, разкрива съзнанието за трагичността на времето и травматичния, 
фрагментарен опит на човека между войните. Втората тема, която присъства в 
монографиите, засяга въпроса за идентичността на българина между своето и чуждото, 
миналото и съвремието, елитарното и масовото. Третата тема обаче надделява над по- 
мрачните страни на междувоенния опит. Тя утвърждава виталната и креативна енергия на 
двадесетилетието между световните войни, когато възможен излаз от трагичното дават 
именно модата и пътуването. 

Монографиите на двете изследователки улавят специфичния дух на междувоенния 
период, в който травматичното и екстатичното са различни модуси на преживяване на 
времето, а динамиката и скоростта бележат ритъма на случване. Надежда Стоянова вижда 
модата като форма на забрава на травмата след Голямата война (Stoyanova 2022: ш) и като 
реализиране на виталната игра с множествеността на битието и възторженото 
преживяване на неговото пълнокръвие (Stoyanova 2022: 48). В същото време проличават 
драматизмът на епохата и усещането за крехкост и ефимерност на човешкия опит между 


световните войни. Самите атрибути на модерността, динамизирането и ускоряването, 

довеждат и до усещане за фрагментация на опита, вследствие на което светът започва да 
се схваща като хаотичен, несигурен и фрагментарен, а взаимодействието с него подлага 
на изпитание стабилитета и устойчивостта на Аза (Кизеуа 2022: 32-33). 

Въпреки че двете монографии се фокусират върху 20-те и з0-те години на ХХ B., 
което е изведено и в заглавията им, те предлагат доста по-широк поглед върху своите 
изследователски обекти, почиващ върху осъзнатата диахронна връзка с българския 
възрожденски и модернистичен проект. Тази връзка е многократно подчертавана като 
форми на приемственост и оспорваност, тъй като миналото представлява мощна идео- 
логическа и естетическа традиция, от която междувоенният човек черпи, но и се оттласква. 
Възрожденските маршрути и разполагания на родната култура по оста Изток-Запад през 
десетилетията между войните са заместени от нови дестинации и културни еталони, а 
профилът на пътешественика от края на ХІХ в. не съвпада с този на неговия приемник от 
20-те и 30-те години, който вече е синхронизирал своето време със западноевропейските 
часовници (Кизеуа 2022: 58). От друга страна, усложнява се отношението между категории 
като високо и ниско, вечно и ефимерно, етично и естетично. В контекста на оформяне на 
консуматорски практики и масова култура те пораждат продължителен дебат за същността 
на модата, разполагащ се между полюсите на морализаторския патос и аналитичните 
наблюдения (Stoyanova 2022: 96-100). Двете изследователки провиждат в пътешестването 
и модата диагноза за културната (само)осъзнатост на българите през периода и за 
реализацията на модернизационния ни проект. Според Н. Стоянова да бъдеш моден, се 
явява един от успешните или неуспешните опити да бъдеш модерен (Stoyanova 2022: 44), 
аМ. Русева разглежда усъмняването в устойчивостта и смисъла на европейския културен 
проект, което за българския интелектуалец обуславя необходимостта от преосмисляне 
на представите за българското / своето и от по-критичния поглед към авторитета на 
чуждото (Киѕеуа 2022: 42). 

Освен вгледани във времето между войните двете монографии са заинтересувани 
преди всичко от човешкия опит и идентичност. Те се фокусират върху размазаните гри- 
маси на човешкото (Stoyanova 2022: 12), които прозират зад украсите на карнавалното и 
кабаретно време, и върху пътешествието като възможност за идентификационна провока- 
ция, за натрупване на опит в различието (Киѕеуа 2022: п). Междувоенният човек е описан 
като космополитен и любопитен, отворен към новото и копнеещ за съприкосновение с 
модната вещ или чуждата култура. Характерна за него е чувствителността към модерното и 


преходното, което е винаги друго по отношение на миналото и традицията, а излизането 

на пътя го сблъсква с Другия. Модата e modus vivendi, възможност за себеизява и автентично 
присъствие в света. Пътуването пък винаги разкрива различието пред наблюдателя, който 
като своеобразен преносвач на образи чрез словото (Кизеуа 2022: 10) умее да се съизмери с 
Другостта и дая съпостави с познатите категории на родното, локалното, традиционното. 

Българският междувоенен човек, описан в Украси и гримаси и Поетика на пътя, е 
носител на сложен исторически и културен опит, на балканското като ограничение и 
предопределение. От една страна, криворазбраната цивилизация се оказва разпознаваем 
мотив, който сблъсква опитите за преживяване на модното / модерното с болезнената 
тревога дали те не разкриват подражателност и/или липса на автентичност. От друга 
страна, Бай Ганьо функционира в културното съзнание на творци от периода като образ, 
разкриващ проблематичната среща между своето и чуждото. И двете монографии разглеж- 
дат фундаменталния за периода между войните въпрос за характера на българската култура 
и нейната обвързаност с общоевропейската и световната. Авторките обаче не дават едно- 
значна оценка, а показват сложните осмисляния и концептуализации по темата. Надежда 
Стоянова се интересува както от фриволните и мимолетните прояви на порива към 
модното в журнали, песнопойки и пародийни текстове, при които елитарните послания и 
идеи биват трансформирани и популяризирани за нуждите на масовата култура, така и от 
текстовете, които съзират човешкото като героично (по Бодлер) в неговия екстатично- 
травматичен и насладно-невротичен порив към идното, въпреки разбирането за соб- 
ствената смъртност (Stoyanova 2022: п). Мария Русева обръща внимание на общуването 
на пътуващия с местата на паметта и центровете на световната култура, което се разкрива в 
различни по жанр текстове - пътеписи и очерци, лирически творби, романи и разкази. 
Независимо от художествената им значимост общо за тях се оказва преживяването на 
българския пътешественик в пространството на Пътя, осмислено като произвеждането на 
различие във вътрешния свят на Аза - като възможност да стане Друг на себе си (Кизеуа 
2022: 24). 

В разноликия междувоенен период, описан от Надежда Стоянова и Мария Русева, 
се проявяват и множество реализации на модния и пътуващия човек. Ценни са типоло- 
гиите, които двете изследователки предлагат за характерните персонажи в анализираните 
литературни произведения. Авторката на Поетика на пътя разграничава фигурите на пок- 
лонника, туриста, фланьора, емигранта и скитника, но запазва съзнание за флуидността и 
променливостта на модерната идентичност. Затова не капсулира образа на пътешественика 


в един-единствен профил, тъй като тези проявления не са постоянни, нито изчерпват 

всички видове битуване на пътя (Ruseva 2022: 45). Авторката на Украси и гримаси заявява, 
че модата е огледалото (Stoyanova 2022: 217), в което да бъде видян човекът в между- 
военната българска литература, и представя галерия на модните и/или модерните герои, 
включващи дендито, танцуващия и скучаещия човек, фланьора, бохема, мижитурката и 
тариката, заедно с редица техни художествени вариации. 

В тази разнородна група образи пулсира многообразието на периода, което е 
признак както за хаотичност, неопределеност и случайност, така и за потенциала за себе- 
утвърждаване, оригиналност и постигане на автентичност на Аза. В това се разкрива и 
ведрата и витална страна на междувоенните години - твърде кратки и рамкирани между 
паметта за отминалата Първа и катастрофичните очаквания за наближаващата Втора 
световна война. Пътуването е свързано с нетърпението, с удоволствието от предсто- 
ящото, с ентусиазма от новото и непознатото (Кизеуа 2022: 7), а модата разкрива 
желанието за веселие и наслада, в което проблясва екстатичната поривност на човека 
(Stoyanova 2022: 9). В този смисъл двете монографии за междувоенната литература, макар 
и чувствителни към различните - светли и тъмни - прояви на двадесетилетието, утвържда- 
ват един оптимистичен негов образ. 

Ако прибегнем до музикална метафора, свързана с джазовата епоха, и за нейна 
основа вземем една от най-разпространените хармонични прогресии в популярната 
музика на 20-те и 30-те години (П-У-Г), то минорното звучене на първата тема за 
травматичните аспекти на периода ще премине към доминантния въпрос за проблема- 
тичната идентичност на Аза, разкъсан между своето и чуждото. Въпреки това основното 
послание (метафоричният тонически център на двете изследвания) се оказва мажорно, 
защото утвърждава една витална себепостигнатост на Аза в динамичния период между 
двете световни войни. В този смисъл в книгите на Мария Русева и Надежда Стоянова 
прозвучават поредица от гласове на двадесетилетието, които разкриват различните 


поетики на пътешествениците и гримасите и украсите на модните / модерните герои. 

